Gedagte vir die dag: As versoekings aan jou deur klopFoto: Nathan Steyn Lees: 1 Korintiërs 10:1-13 Geen versoeking wat meer is as wat ’n mens kan weerstaan, het julle oorval nie. God is getrou. Hy sal nie toelaat dat julle bo julle kragte versoek word nie; as die versoeking kom, sal Hy ook die uitkoms gee, sodat julle dit kan weerstaan. (1 Korintiërs 10:13) Die Engelse gesegde “Life is not a rose garden” is baie waar. Die lewe kom met baie krisisse en versoekings waarteen ons elke dag moet baklei. Christene kan hierdie krisisse egter aanpak met die wete dat God by hulle is en dat Hy nie sal toelaat dat enigiets buite sy beheer met hulle sal gebeur nie. Daar sal dus nie ’n versoeking oor ons lewenspad kom wat ons nie saam met Hom sal kan oorkom nie. Ons het wel baie genade nodig om ons probleme in die gesig te kyk. Jesus waarsku ons dat daar swaarkry vir ons wag – net soos Hy ook swaarkry in die wêreld ondervind het, maar Hy troos terselfdertyd: “In die wêreld sal julle dit moeilik hê; maar hou moed: Ek het die wêreld klaar oorwin” (Johannes 16:33). Jou swaarkry van die oomblik sal jou geloof en vertroue in God versterk mits jy aanhou om op Hom te vertrou. As dit weer sleg gaan, weet dat alle dinge in jou lewe onder God se beheer is. Die feit dát God in beheer van jou lewe en omstandighede is, beteken Hy sal vir jou onderneem mits jy gewillig is om Hom te volg en nie langer daarop aandring om jou eie kop te volg nie. Jy kan nou maar rustig raak, Hom toelaat om jou lewe te rig en gelowig op die uitkoms wag wat Hy vir jou sal gee. Hemelse Vader, vergewe my dat dit vir my so moeilik is om U voluit te vertrou en te glo dat U volkome in beheer is. Help my asseblief daarmee. Amen.